Βέρα Μπέλικ

Η Βέρα Λουκιάνοβνα Μπέλικ (, , 12 Ιουνίου 1921 - 25 Αυγούστου 1944) ήταν Σοβιετική αεροπόρος στον Β΄ Παγκόσμιο Πόλεμο. Υπηρέτησε ως πλοηγός στο 46ο Σύνταγμα Νυχτερινών Βομβαρδιστικών της Φρουράς και πετούσε συχνά με πιλότο την Τατιάνα Μακάροβα. Η Μπέλικ και η Μακάροβα έχασαν την ζωή τους στην ώρα του καθήκοντος, όταν καταρρίφθηκαν από γερμανικό μαχητικό ενώ πετούσαν σε πολεμική αποστολή με το διπλάνο τους, τύπου Po-2. Και οι δύο τιμήθηκαν μετά θάνατον με την ύψιστη διάκριση της Ηρωίδας της Σοβιετικής Ένωσης.

Βίος
Η Μπέλικ γεννήθηκε στις 12 Ιουνίου 1921 στην Οχρίμοβκα. Ήταν το πρώτο από τα έξι παιδιά στην οικογένειά της. Έζησε τα παιδικά της χρόνια κατά κύριο λόγο στο Κερτς στην Κριμαία, όπου αποφοίτησε από το γυμνάσιο το 1939 για να σπουδάσει στη συνέχεια μαθηματικά στο Παιδαγωγικό Ινστιτούτο Καρλ Λίμπκνεχτ στη Μόσχα.

Β΄ Παγκόσμιος Πόλεμος
Τον Ιούνιο του 1941 οι Γερμανοί εισέβαλλαν στην Σοβιετική Ένωση (επιχείρηση Μπαρμπαρόσα). Η Μπέλικ κατετάγη τον Οκτώβριο του 1941, ενώ το προηγούμενο διάστημα συμμετείχε στην κατασκευή αμυντικών έργων, όπως αντιαρματικών τάφρων. Εντάχθηκε στην αεροπορική μονάδα που συγκρότησε η Μαρίνα Ράσκοβα για να στελεχωθεί από γυναικεία πληρώματα. Εκπαιδεύτηκε ως πλοηγός στη Σχολή της Αεροπορίας Ένγκελς. Πριν από τον πόλεμο η φοίτηση ήταν τριετής αλλά λόγω της δυσχερούς κατάστασης διήρκεσαν μόνο έξι μήνες. Τον Μάιο του 1942 στάλθηκε στο μέτωπο με το 588ο Σύνταγμα Νυχτερινών Βομβαρδιστικών, που αργότερα, το 1943, θα μετονομαζόταν σε 46ο Σύνταγμα Φρουράς. Συνεργάστηκε στενά με την Τατιάνα Μακάροβα, την πιλότο του Po-2 με το οποίο επιχειρούσαν. Τον Δεκέμβριο του 1942, το σύνταγμα επεκτάθηκε και Μακάροβα ανέλαβε τη διοίκηση του δεύτερου σμήνους και η Μπέλικ προήχθη σε πλοηγό του συγκεκριμένου σμήνους.

Τη νύχτα 31ης Ιουλίου/1ης Αυγούστου ο Γερμανός πιλότος Γιόζεφ Κόσιοκ (Josef Kociok) κατέρριψε τέσσερα αεροσκάφη του σμήνους της Μακάροβα. Έπειτα από αυτό η Μακάροβα ζήτησε να καθαιρεθεί και να επιστρέψει στα προηγούμενα καθήκοντά της. Η Μπέλικ επέλεξε να την ακολουθήσει, ζητώντας και εκείνη την καθαίρεσή της, προκειμένου να παραμείνει με την φίλη της. Πέταξαν σε δύσκολες αποστολές πάνω από την περιοχή του Κουμπάν, την Κριμαία, τη Λευκορωσία και την Πολωνία. Την 1η Αυγούστου 1944 πραγματοποίησαν την πρώτη τους αποστολή στην Ανατολική Πρωσία και έγιναν έτσι το πρώτο πλήρωμα του συντάγματός τους που βομβάρδισε γερμανικό έδαφος.

Τη νύχτα της 25ης Αυγούστου 1944, κατά την 813η πτήση τους, δέχθηκαν επίθεση από γερμανικό μαχητικό πάνω από την Πολωνία με συνέπεια να το αεροσκάφος τους να συντριβεί και να χάσουν και οι δύο την ζωή τους. Για την πολεμική της δράση η Μπέλικ προτάθηκε για τον τίτλο της Ηρωίδας της Σοβιετικής Ένωσης, που της απονεμήθηκε μετά θάνατον στις 23 Φεβρουαρίου 1945, όπως συνέβη και με την Μακάροβα.

Μετάλλια και τιμητικές διακρίσεις
 Ηρωίδα της Σοβιετικής Ένωσης (23 Φεβρουαρίου 1945)
 Τάγμα του Λένιν (23 Φεβρουαρίου 1945)
 Τάγμα του Κόκκινου Λάβαρου (25 Οκτωβρίου 1943)
 Τάγμα του Πατριωτικού Πολέμου 1ης Τάξης (14 Απριλίου 1944)
 Τάγμα του Ερυθρού Αστέρα (9 Σεπτεμβρίου 1942)

Παραπομπές

Βιβλιογραφία





Κατηγορία:Σοβιετικοί στρατιωτικοί
Κατηγορία:Ήρωες της Σοβιετικής Ένωσης